Document ID: 32006R0833

KOMISIJAS REGULA (EK) Nr. 833/2006
(2006. gada 2. jūnijs),
ar ko nosaka kompensācijas atbalstu 2005. gadā Kopienā ražotiem un realizētiem banāniem un avansa maksājumu vienības vērtību attiecībā uz 2006. gadu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1993. gada 13. februāra Regulu (EEK) Nr. 404/93 par banānu tirgus kopīgo organizāciju (1), un jo īpaši tās 12. panta 6. punkta pirmo daļu un 14. pantu,
tā kā:
(1)
Saskaņā ar Regulas (EEK) Nr. 404/93 12. panta 3. punktu kompensācijas atbalstu Kopienas ražotājiem jebkādu zaudējumu atlīdzināšanai aprēķina, pamatojoties uz vienotas standarta likmes ienākuma un vidējā ražošanas ienākuma starpību attiecībā uz banāniem, kas ražoti un realizēti Kopienā attiecīgajā gadā.
(2)
Ar 2. panta 2. punktu Komisijas 1993. gada 9. jūlija Regulā (EEK) Nr. 1858/93, ar kuru nosaka sīki izstrādātus noteikumus Padomes Regulas (EEK) Nr. 404/93 piemērošanai attiecībā uz atbalsta shēmu realizācijas ienākumu zuduma kompensēšanai banānu nozarē (2), tika noteikts vienotas bāzes likmes ienākums EUR 64,03 par 100 tīrā svara kilogramiem zaļu banānu, ko izved no iepakošanas vietas.
(3)
Vidējais 2005. gada ražošanas ienākums, ko aprēķina, pamatojoties uz ārpus ražošanas reģioniem realizēto banānu vidējo cenu piegādes posmā līdz pirmajai izkraušanas ostai (preces nav izkrautas), no vienas puses, un ražošanas reģionos realizēto banānu vietējo tirgus cenu, no otras puses, un ņemot vērā vienotas bāzes likmes, kas noteiktas Regulas (EEK) Nr. 1858/93 3. panta 2. punktā, ir mazāks nekā vienotas bāzes likmes ienākums, ko piemēro attiecībā uz 2005. gadu. Attiecīgi jānosaka kompensācijas atbalsts, kas jāpiešķir attiecībā uz 2005. gadu.
(4)
Saskaņā ar 12. panta 6. punkta otro daļu Regulā (EEK) Nr. 404/93 papildu atbalstu piešķir vienam vai vairākiem ražošanas reģioniem, kuros vidējais ražošanas ienākums ir ievērojami zemāks nekā vidēji Kopienā.
(5)
Gada vidējais ražošanas ienākums no banānu realizācijas, kas ražoti Martinikā, Gvadelupā un Grieķijā, ir bijis ievērojami zemāks nekā Kopienas vidējais ražošanas ienākums 2005. gadā. Tādēļ ir jāpiešķir papildu atbalsts ražošanas reģionos Martinikā, Gvadelupā un Grieķijā. Ņemot vērā datus par 2005. gadu, kas norāda uz ļoti sarežģītiem ražošanas un realizācijas apstākļiem, papildu atbalsts jānosaka 75 % apjomā no starpības starp vidējo ienākumu Kopienā un vidējo ienākumu, kas reģistrēts attiecībā uz produktu pārdošanu minētajos reģionos.
(6)
Avansa maksājumu vienības apmēru un atbilstošās nodrošinājuma summas nosaka, pamatojoties uz iepriekšējā gadā noteikto atbalstu saskaņā ar Regulas (EEK) Nr. 1858/93 4. panta 2. un 3. punktu.
(7)
Ņemot vērā to, ka visi vajadzīgie dati nav pieejami, līdz šim nav bijis iespējams noteikt kompensācijas atbalsta likmi attiecībā uz 2005. gadu. Jāparedz, ka divos mēnešos no šīs regulas spēkā stāšanās dienas izmaksā atbalsta atlikumu attiecībā uz 2005. gadu, kā arī avansu par 2006. gada janvārī un februārī realizētajiem banāniem.
(8)
Šajā regulā paredzētie pasākumi ir saskaņā ar Banānu pārvaldības komitejas atzinumu,
IR PIEŅĒMUSI ŠO REGULU.
1. pants
1. Regulas (EEK) Nr. 404/93 12. pantā paredzētais kompensācijas atbalsts par svaigiem banāniem, kas atbilst KN kodam ex 0803, izņemot miltu banānus, kuri ražoti un realizēti Kopienas tirgū 2005. gadā, ir EUR 5,90 par 100 kilogramiem.
2. Šā panta 1. punktā noteikto atbalstu palielina par EUR 11,27 par 100 kilogramiem banānu, kas audzēti Martinikā, un par EUR 12,12 par 100 kilogramiem banānu, kas audzēti Gvadelupā, un par EUR 7,76 par 100 kilogramiem banānu, kas audzēti Grieķijā.
2. pants
Avansa maksājumi par banāniem, kas realizēti laikā no 2006. gada janvāra līdz decembrim, ir EUR 4,13 par 100 kilogramiem. Attiecīgais nodrošinājums ir EUR 2,06 par 100 kilogramiem.
3. pants
Atkāpjoties no Regulas (EEK) Nr. 1858/93 10. panta, dalībvalstu kompetentās iestādes divos mēnešos pēc šīs regulas stāšanās spēkā un kad ir pabeigtas Regulas (EEK) Nr. 1858/93 10. pantā paredzētās pārbaudes, izmaksā attiecībā uz 2005. gadu piešķirtās kompensācijas atbalsta atlikumu, kā arī avansu par banāniem, kas realizēti 2006. gada janvārī un februārī.
4. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 2. jūnijā

Labels: 4
17
3
6
18